OPVOLG: Hond oorleef panga-aanvalSpider. Foto: Via Johannesburg Specialist Veterinary-sentrum Die hond, wat Dinsdag tydens ŉ inbraak by ŉ huis in Johannesburg met ŉ skerp voorwerp, moontlik ŉ panga, in die bors gesteek is, se lewe kon gered word. Chitra Bodasing Harduth, woordvoerder van ER24, het Woensdag gesê die hond, Spider, moes Dinsdagmiddag ŉ operasie ondergaan wat twee ure geduur het. “Volgens ŉ veearts wat hom behandel het, is Spider se steekwond toegedien met ŉ voorwerp so groot soos ŉ panga,” het Bodasing Harduth gesê. “Die lem het die hond se long en lewer beskadig en sy diafragma binnegedring, maar die hart skrams gemis.” Spider het baie bloed in die aanval verloor en moes twee eenhede bloed ontvang om hom te stabiliseer. “Vandag [Woensdag] is hy weer op die been en loop in die tuin rond waar hy behandel word. Hy het steeds twee dreineringspype in sy bors. Die veeartse is tevrede met sy vordering en sal hom oor die volgende paar dae fyn dophou.” Maroela Media het vroeër berig paramedici het Spider Dinsdag in ŉ ambulans na ŉ veearts geneem, nadat hy vermoedelik deur ŉ inbreker by ŉ huis in Allen’s Nek in Roodepoort aangeval is. Hy is aanvanklik in die Allan’s Nek-dierekliniek behandel, waarna hy na die Johannesburg Specialist Veterinary-sentrum in Randparkrif oorgeplaas is sodat hy deur die aand waargeneem kon word. Hy sterk by die sentrum aan en sy eienaars besoek hom gereeld. Die Honeydew-polisie ondersoek ŉ saak van huisbraak.